Internetová banka

Internetová banka je banka, ktorá poskytuje služby retailového bankovníctva bez vlastnej siete pobočiek. Podlieha však rovnakým formám bankového dozoru centrálnej banky ako ostatné pobočkové banky. Takáto banka sa niekedy nazýva aj virtuálna banka a forma bankovníctva sa označuje ako internetové bankovníctvo, elektronické bankovníctvo, direct banking alebo priame bankovníctvo.

Z organizačného hľadiska možno internetovú banku charakterizovať ako finančný ústav, ktorý všetky svoje systémové aktivity na odbyt bankových služieb realizuje prostredníctvom priamych komunikačných kanálov. Bežnou formou priameho bankovníctva bol v minulosti poštový styk, v novších časoch je to najmä internet. Vďaka technickému pokroku majú aj mnohé nebankové inštitúcie špecializované oblasti predaja, ktoré pracujú ako internetová banka.

Internetová banka nemá zvyčajne žiadne „kamenné“ pobočky, v ojedinelých prípadoch dokonca ani žiadne sídlo spoločnosti. Vďaka malému počtu zamestnancov a nízkym prevádzkovým nákladom môže svojim klientom ponúknuť rôzne benefity (napr.  bezplatné vedenie účtu) a vyššie úročenie finančných prostriedkov na sporivých účtoch. Klienti majú prístup ku svojim účtom výlučne prostredníctvom internetu, niekde aj pomocou mobilného telefónu, bankomatu alebo telefonického operátora. Mnohé internetové banky ponúkajú svojim klientom bezplatne debetnú i kreditnú kartu. Správa účtu sa vykonáva cez internet, telefonicky alebo cez sieť bankomatov.

Dejiny 
Za prvú internetovú banku je považovaná Security First Network Bank, ktorá vznikla 18. 10. 1995 v Pineville, Kentucky, USA. Za najväčšiu internetovú banku vo svete sa v súčasnosti považuje britská First Direct.

Slovensko 
Prvá internetová banka na Slovensku pod názvom Eliot vznikla 5.6.2000 ako dcérska spoločnosť Tatra banky, a.s. Banka ukončila svoju činnosť 1. 9. 2005.

K 15. 5. 2011 pôsobili na Slovensku tri internetové banky a dve banky ponúkali vkladový produkt (ING Konto a Sporiaci účet AXA Banky), ktorého spravovanie má znaky vedenia účtu v internetovej banke. Podľa týždenníka Trend mali internetové banky ku koncu roka 2010 spolu približne 238 000 klientov (mBank 128 000 a ING Konto približne 110 000).
1. 9. 2010 začala na Slovensku svoju činnosť pobočka českej banky Fio banka, a.s., ktorá okrem bankových služieb poskytuje aj investičné služby. 1. 12. 2010 začala na Slovensku svoju činnosť pobočka rakúskej banky Zuno Bank AG, ktorá poskytuje služby klasickej internetovej banky. 5.4. 2011 sa otvorením sporiaceho účtu medzi internetové banky zaradila aj AXA Bank (dcérska spoločnosť francúzskej poisťovacej skupiny AXA.

Internetové banky sú zväčša dcérske spoločnosti finančných koncernov. Na Slovensku:

mBank (dcérska spoločnosť poľskej BRE Bank SA) (člen nemeckej skupiny Commerzbank Group) 
ING Konto (produkt holandskej ING Bank N.V.)
Fio banka (dcérska spoločnosť českej Fio banka, a.s.)
ZUNO AG (dcérska spoločnosť rakúskej Zuno Bank AG) (člen skupiny Raiffeisen Bank International -  Tatra banka). Banka k 3. 6. 2017 ukončila poskytovanie bankových činností  
AXA Bank (dcérska spoločnosť francúzskej poisťovacej skupiny AXA).

Iné krajiny 
Internetové bankovníctvo prežíva v súčasnosti veľký rozmach.

V Nemecku jestvujú tieto internetové banky:

1822direct
Comdirect
Cortal Consors
DAB bank
DKB
Finosdirect
ING-DiBa
Netbank
SKG BANK
Sparda
Umweltbank
Volkswagen Bank

V Rakúsku pôsobia tieto internetové banky:

Allianz Investmentbank
AutoBank
Bankdirect
Boerse-live
Brokerjet
DenizBank
Direktanlage
Easybank
EthikBank
Generali Bank
ING DiBa
Livebank
Porsche Bank
Sparda
Sparendirekt
Steylerbank
Vakifbank international

Produkty 
Internetové banky ponúkajú tieto služby:

vedenie bežného účtu
sporivé a termínované účty
obchod s cennými papiermi
poskytovanie spotrebných a hypotekárnych úverov

Bankovníctvo